Jellemzően a speciális és kombinált kezelést követően tapasztalható:
Érdemes tudni, hogy az alváz- és üregvédelem kezelést követően gyakran tapasztalható az üregekből, az üregvédő anyagok kicsöpögése pár héten keresztül. Mivel ezeknek az anyagoknak magas a kúszó és hézagkitöltő képessége, valamint önterülő tulajdonsággal is rendelkeznek. Ezért nem meglepő, hogy nem csak a gravitációval megegyezően lefelé tudnak kúszni, hanem fölfelé is az oszlopokban, valamint megjelenhetnek egyéb más karosszéria illesztéseknél, index lámpa vagy a fényszóró pereménél, sárvédők sarkainál, küszöbök peremeinél, ajtók éleinél stb. Ezek az anyagok az üregekben így tudnak a lehető leghatékonyabban működni, mert kitöltik a réserket, hézagokat, bekúsznak az átlapolások és ponthegesztések közé. Az üregvédelem során az üregek belsejében a bevitt anyagnak kb a 15%-a anyagfelesleg, ami ha már nem tud hova terjeszkedni, akkor kicsöpög. Ennek következtében a karosszérián apró megfolyásokat lehet látni, vagy olykor kisebb foltot hagyhat az autó alatt is. Ezek az anyagok forró vízzel könnyedén eltávolíthatóak a karosszériáról, nem hagynak nyomot és nem tesznek kárt semmiben! Ez egy természetes folyamat, ami jellemzően pár hét alatt végbe is megy. Amennyiben az alváz- és üregvédelem kezelés a téli hónapokban történik, akkor számítani lehet rá, hogy az anyagok a hidegben kicsit megdermednek, ezáltal elképzelhető, hogy ez a kicsöpögéses időszak később indul meg, valamikor a tavasz vagy a nyár folyamán.
A Hagyományos - Dinitrolos kezelést követően is tapasztalható némi kicsöpögés, de ez nem annyira észrevehető, mint a speciális - Mike-Sander's és Biskor anyagoknál.